Spear Air

Spearair Oy oli Kalevi Keihäsen Keihäsmatkojen omistama yksityinen suomalainen lentoyhtiö, joka lennätti vuosina 1972–1974 suomalaisia turisteja etelän lomakohteisiin, lähinnä Kanariansaarille.

Yhtiön englanninkielinen nimi spear tarkoittaa suomeksi keihästä ja viittaa omistaja Keihäseen.

Toimitusjohtajana ja teknisenä johtajana toimi aluksi diplomi-insinööri Tuomo Tervo, myöhemmin ainakin kansanedustaja Veikko Pajunen.
Lennot
Keihäsen charterlennot olivat kolme kertaa halvempia kuin reittilennot. Merkittävin osa matkoista suuntautui Espanjaan. Edullinen alkoholi toimi houkuttimena, varsinkin lennoilla myyty Kihniön kipakka eli pontikka, joka myöhemmin paljastui espanjalaiseksi väkiviinaksi.

Konkurssi
Spearair kaatui vuoden 1973 öljykriisiin ja yleensäkin emoyhtiön Keihäsmatkojen taloudellisiin vaikeuksiin. Myös toiminnan johtaminen oli ilmeisen leväperäistä, eikä kirjanpidosta tai kustannuksista juurikaan välitetty. 

Esimerkkinä mainittakoon yhtiön viimeiset menolennot etelään 3. toukokuuta 1974: Nikosiaan ja Istanbuliin lennetyllä lennolla oli yhteensä noin 145 matkustajaa ja Beirutin lennolla 52 matkustajaa. Kummassakin koneessa oli 189 paikkaa, joten koneet lensivät vajaina ja tominta oli ilmeisen kannattamatonta. Kun "Härmän Jätkä" saapui 3. toukokuuta 1974 Istanbuliin, se kaarteli pitkään kentän yläpuolella ja pääsi laskeutumaan vasta polttoaineen käytyä vähiin. Portaat tuotiin koneelle vasta kun ovesta heitettiin laskeutumismaksut sisältänyt rahasalkku. 

Matkakohteisiin jääneet suomalaisturistit kävi 9. toukokuuta noutamassa Finnairin DC-8-62, joka kiersi Beirutin ja Nikosian kautta Istanbuliin, jossa paikalliset viranomaiset saarsivat asevoimin koneen ja ottivat sen Spearairin velkojen pantiksi useiksi tunneiksi. Vasta Finnairin pääjohtaja Gunnar Korhosen henkilökohtainen puuttuminen asiaan ja selostus siitä, että Finnair ei vastaa Spearairin veloista, sai tilanteen laukeamaan, ja Finnairin koneen sallittiin lähteä matkustajineen kohti Suomea.

Lentäjät
Kapteeneina toimivat ainakin Olavi Kepsu, Lauri Hirvonen, Kyösti Karhila, Heikki Keso, Mauri Maunula ja Nils Sippola.

Koneet
Yhtiö hankki National Airlinesilta kaksi suoravirtausmoottoreilla varustettua Douglas DC-8-32 -konetta, tunnuksiltaan OH-SOA ja OH-SOB, lempinimeltään Härmän Jätkä ja Härmän Mimmi. Ne jäivät lopultakin maksamatta. Lisäksi yhtiöllä oli myös Cessna 185E tunnukseltaan OH-CFH ja vuokralla yhtiön väreihin maalattuna helikopteri Agusta Bell 206B JetRanger II, tunnukseltaan OH-HIF. Yhtiölle oli tulossa myös kolmas DC-8-kone, jonka nimeksi piti tulla Härmän Häjy. Lisäksi yhtiölle suunniteltiin hankittavaksi pienempi kone, jonka nimeksi olisi tullut mahdollisesti Reissumies.

Spear Air populaarikulttuurissa
Kalevi Keihäsen lentoyhtiö Spear Air on olennaisessa osassa Nelosen TV-sarjassa "Keihäsmatkat".

Lähteet
 Ismo Tervonen, KAR-AIR Tilauslentoliikenteen edelläkävijänä 1957–1980
 Mikko Uola, Ylitse maan ja veen
 Kelumbus 1/1973, Spear Air Oy:n asiakaslehti

Viitteet

Aiheesta muualla
 Elämäkerta: Jukka Piipponen: Sissilentäjä – Olli Kepsun tarina Koala Kustannus Tampere 1999 , Hämeenlinna 2002  ja EU 2011 
 Keskusteluketju Flightforum.fi:ssä: http://www.flightforum.fi/forum/index.php/topic,111301.0.html 
 lyhyt videopätkä Spearairin OH-SOA DC-8-lentokoneesta Youtubessa

Luokka:Entiset suomalaiset lentoyhtiöt